SKRIFTLIG FORESPØRGSEL P-3479/00

af Ari Vatanen (PPE-DE) til Kommissionen

(31. oktober 2000)

Om: Den nuværende afgift på motorkøretøjer og dens uforlignelighed med det indre marked og fri handel

Kommissionen opfordres på det kraftigste til at korrigere skævhederne i beskatningen af motorkøretøjer og behandle det som et prioritetsspørgsmål. I visse medlemsstater udgør afgiftsystemet en uretfærdig hindring for importen af motorkøretøjer, navnlig når importøren er en privat borger. Den afgift, der pålægges importerede motorkøretøjer, baseres sjældent på motorkøretøjets reelle værdi, navnlig når der er tale om et brugt. Den urimelig høje afgift virker som en hindring for intern EU-handel og forhindrer etableringen af konkurrencedygtige markeder i Den Europæiske Union. I EF-traktatens artikel 25 hedder det, at told ved indførsel og udførsel og andre afgifter med tilsvarende virkning er forbudt mellem medlemsstaterne.

Hvilke foranstaltninger har Kommissionen til hensigt at iværksætte med henblik på at korrigere de skævheder, som er opstået på grund af medlemsstaternes abitrære bestemmelser vedrørende import af motorkøretøjer? Hvad vil Kommissionen gøre for at opnå gennemsigtige bestemmelser for import af motorkøretøjer, som er i overensstemmelse med Fællesskabets retsakter?

Hvornår vil de europæiske forbrugere kunne nyde godt af fordelene ved et virkeligt indre marked, når de køber et motorkøretøj?

Svar afgivet på Kommissionens vegne af Frederik Bolkestein

(8. december 2000)

For så vidt angår spørgsmålet om beregning af den afgiftspligtige værdi med henblik på den særlige beskatning af motorkøretøjer, har Kommissionen allerede indledt overtrædelsesprocedurer over for flere medlemsstater, der ikke fuldt ud overholder det i Domstolens retspraksis fastlagte princip, i henhold til hvilket det er køretøjets reelle værdi, der skal beskattes. Andre igangværende overtrædelsesprocedurer vedrører afgiftsfritagelse for midlertidig anvendelse af køretøjer i en anden medlemsstat end den, hvor de er blevet indregistreret, samt den afgiftsfritagelse, der er knyttet til indførsel af køretøjer med oprindelse i en anden medlemsstat i anledning af flytning (Rådets direktiv 83/182/EØF af 28. marts 1983 om afgiftsfritagelse inden for Fællesskabet ved midlertidig indførsel af visse transportmidler(1) og Rådets direktiv 83/183/EØF af 28. marts 1983 om afgiftsfritagelse ved privatpersoners endelige indførse af personlige ejendele fra en medlemsstat(2). Hvis de berørte medlemsstater ikke bringer deres regler i overensstemmelse med det, som Kommissionen anbefaler dem i sine begrundede udtalelser, kan den indbringe sagerne for Domstolen i henhold til bestemmelserne i EF-traktatens artikel 226 (tidl. artikel 169) ff.

Med hensyn til EF-traktatens artikel 25, der forbyder told og andre afgifter med tilsvarende virkning ved ind- og udførsel mellem medlemsstaterne, kan Kommissionen oplyse det ærede medlem om, at dens indsats på det fiskale område er baseret på forbuddet mod forskelsbehandling (EF-traktatens artikel 90 (tidl. artikel 95)) og ikke på EF-traktatens artikel 25 (tidl. artikel 12).

Ud over Kommissionens indsats med henblik på at kontrollere, at fællesskabsretten overholdes, har den i februar 1998 forelagt Rådet et forslag til ændring af direktiverne 83/182/EØF og 83/183/EØF i en retning, der svarer bedre til det indre markeds behov. Dette forslag har Rådet endnu ikke vedtaget. Endelig er Kommissionen i færd med at udarbejde en samlet meddelelse på området for beskatning af motorkøretøjer.

Kommissionen skønner, at denne indsats vil resultere i en betragtelig forbedring af de europæiske borgeres situation på dette område.

(1) EFT L 105 af 23.4.1983.

(2) EFT L 105 af 23.4.1983.